Projektas

LIETUVOS RESPUBLIKOS VYRIAUSYBĖ

NUTARIMAS

DĖL VALSTYBĖS INFORMACINIŲ IŠTEKLIŲ INFRASTRUKTŪROS KONSOLIDAVIMO ĮGYVENDINIMO

2016 m. d. Nr.

Vilnius

Vadovaudamasi Lietuvos Respublikos valstybės informacinių išteklių valdymo įstatymo 4 straipsnio 1 ir 5 punktais ir įgyvendindama Valstybės informacinių išteklių infrastruktūros konsolidavimo darbų sąrašo, patvirtinto Lietuvos Respublikos Vyriausybės 2015 m. gegužės 13 d. nutarimu Nr. 498 „Dėl valstybės informacinių išteklių infrastruktūros konsolidavimo ir jos valdymo optimizavimo“, 4 punktą, Lietuvos Respublikos Vyriausybė n u t a r i a:

1.	Patvirtinti pridedamus:

1.1. Valstybės informacinių išteklių infrastruktūros naudojimo ir veiklos tęstinumo laikinosios tvarkos aprašą;

1.2. Bendrųjų veiklos ir organizacinių reikalavimų valstybės debesijos paslaugų teikėjams aprašą;

1.3. Valstybės informacinėms sistemoms ir registrams tvarkyti reikalingų valstybės debesijos paslaugų teikėjų teikiamų debesijos paslaugų nustatymo principų ir sąlygų aprašą.

2.	Nustatyti, kad:

2.1.	Lietuvos Respublikos Vyriausybei atskaitingos valstybės institucijos, įstaigos ir įmonės, tvarkančios ypatingos svarbos ir svarbius valstybės informacinius išteklius (toliau – institucijos), kurdamos, plėsdamos ar modernizuodamos turimą valstybės informacinių išteklių infrastruktūrą (toliau – VII infrastruktūra), naudojasi Lietuvos Respublikos Susisiekimo ministerijos (toliau – Susisiekimo ministerija) nustatytus reikalavimus atitinkančiomis valstybės debesijos paslaugų teikėjų teikiamomis debesijos paslaugomis, išskyrus:

2.1.1.	Lietuvos Respublikos Vyriausybės 2015 m. gegužės 13 d. nutarimo Nr. 498 „Dėl valstybės informacinių išteklių infrastruktūros konsolidavimo ir jos valdymo optimizavimo“ (toliau – nutarimas Nr. 498) 4.5 papunktyje nustatytus atvejus ir tuos atvejus, kai institucijos turima VII infrastruktūra yra funkciškai susijusi su nutarimo Nr. 498 4.5 papunktyje nurodyta VII infrastruktūra;

2.1.2.	atvejus, kai įsigyjama VII infrastruktūra skirta institucijos specifinėms funkcijoms atlikti, jeigu Susisiekimo ministerijos įgaliota institucija, bendradarbiaudama su valstybės debesijos paslaugų teikėjais, nustato, kad tokių specifinių funkcijų negalima atlikti naudojantis valstybės debesijos paslaugų teikėjo teikiamomis debesijos paslaugomis; institucijos įsigyjamai VII infrastruktūrai keliami reikalavimai turi būti suderinti su Vyriausybės nustatyta tvarka pasirinktu valstybės debesijos paslaugų teikėju, kuris teiks VII infrastruktūros talpinimo duomenų centro patalpose paslaugą; specifinėms funkcijoms atlikti skirtą VII infrastruktūrą įsigyti gali pati institucija arba valstybės debesijos paslaugų teikėjas, kuris teiks šios infrastruktūros talpinimo duomenų centro patalpose paslaugą;

2.2.	valstybės debesijos paslaugų teikėjų teikiamas debesijos paslaugas institucijos užsako per debesijos paslaugų katalogą, kuris skirtas centralizuotai debesijos paslaugų prieigai užtikrinti, kai institucijoms prireikia atnaujinti, išplėsti ar modernizuoti institucijos VII infrastruktūrą, kuri buvo savarankiškai įsigyta iki šio nutarimo įsigaliojimo;

2.3.	valstybės debesijos paslaugų teikėjas teikia debesijos paslaugas; jeigu valstybės debesijos paslaugų teikėjas vykdo Lietuvos Respublikos įstatymų nustatytas funkcijas, ši veikla turi būti atskirta nuo debesijos paslaugų teikimo organizacinėmis ir veiklos sąnaudų, apskaitos ir finansavimo atskyrimo priemonėmis;

2.4.	valstybės debesijos paslaugų teikėjų teikiamos debesijos paslaugos užsakomos, nustatomos jų teikimo sąlygos, vykdoma jų teikimo stebėsena ir jų teikimas nutraukiamas tik per debesijos paslaugų katalogą.

3.	Rekomenduoti, kad šio nutarimo 2.1 papunktyje nenurodytos valstybės ir savivaldybių institucijos, įstaigos ir įmonės, tvarkydamos valstybės informacinius išteklius, vadovautųsi šio nutarimo 2.1 ir 2.2 papunkčiais ir šiuo nutarimu patvirtintais Valstybės informacinių išteklių infrastruktūros naudojimo ir veiklos tęstinumo laikinosios tvarkos aprašu ir Valstybės informacinėms sistemoms ir registrams tvarkyti reikalingų valstybės debesijos paslaugų teikėjų teikiamų debesijos paslaugų nustatymo principų ir sąlygų aprašu, o šiuo nutarimu patvirtinto Bendrųjų veiklos ir organizacinių reikalavimų valstybės debesijos paslaugų teikėjams aprašo nuostatų laikytųsi nuo šio nutarimo įsigaliojimo iki 2017 m. gruodžio 31 d.

4.	Pavesti:

4.1.	Susisiekimo ministerijos įgaliotai institucijai, suderinus su Lietuvos Respublikos finansų ministerija, Lietuvos Respublikos socialinės apsaugos ir darbo ministerija, Lietuvos Respublikos vidaus reikalų ministerija ir Lietuvos Respublikos teisingumo ministerija (toliau – atsakingos ministerijos), sudaryti centralizuotai įsigyjamos valstybės informaciniams ištekliams konsoliduoti reikalingos standartinės licencijuojamos programinės įrangos, debesijos paslaugų ir (ar) su jų teikimu susijusių priemonių (toliau – standartinis IT turtas) poreikio sąrašą ir pagal jį vykdyti standartinio IT turto centralizuotus viešuosius pirkimus ir sudaryti jų įsigijimo preliminariąsias sutartis;

4.2.	Susisiekimo ministerijai iki 2016 m. gruodžio 31 d. patvirtinti:

4.2.1.	debesijos paslaugoms teikti skirtos techninės ir programinės įrangos suderinamumo, saugumo, licencijavimo, sertifikavimo, kokybės ir patikimumo reikalavimus;

4.2.2.	debesijos paslaugų katalogo veikimo ir naudojimo tvarką ir sąlygas;

4.2.3.	sutarties dėl debesijos paslaugų teikimo laikinuoju laikotarpiu standartines sąlygas ir preliminarios sutarties dėl debesijos paslaugų teikimo sąlygas;

4.2.4.	institucijoms teikiamų debesijos paslaugų reikalavimus;

4.3.	Susisiekimo ministerijos įgaliotai institucijai iki 2016 m. gruodžio 31 d. patvirtinti:

4.3.1.	Valstybės debesijos paslaugų teikėjų debesijos paslaugų valdymo ir teikimo procesų vertinimo taisykles;

4.3.2.	Valstybės debesijos paslaugų teikėjų veiklos ir debesijos paslaugų atitikties teisės aktuose nustatytiems reikalavimams vertinimo rezultatų ir kitos informacijos, teikiamos debesijos paslaugų katalogo priemonėmis, pateikimo taisykles;

4.4.	Lietuvos Respublikos finansų ministerijai:

4.4.1.	2017 metais, rengiant Lietuvos Respublikos 2018 metų valstybės biudžeto ir savivaldybių biudžetų finansinių rodiklių patvirtinimo įstatymo projektą, ir vėlesniais biudžetiniais metais numatyti lėšas valstybės debesijos paslaugų teikėjams ir tam skiriamas lėšas Lietuvos Respublikos valstybės biudžete nurodyti atskirai atsakingoms ministerijoms (finansavimo dydis nustatomas atsižvelgiant į faktinį finansavimo poreikį, buvusį praėjusiais biudžetiniais metais);

4.4.2.	iki 2016 m. gruodžio 31 d. nustatyti valstybės debesijos paslaugų teikėjų biudžeto pajamų ir išlaidų klasifikaciją.

5.	Šio nutarimo 1.1 papunktis galioja iki 2017 m. gruodžio 31 d.

6.	Šiuo nutarimu patvirtinto Bendrųjų veiklos ir organizacinių reikalavimų valstybės debesijos paslaugų teikėjams aprašo 9.2 papunkčio ir 12–15 punktų nuostatos įsigalioja 2017 m. liepos 1 d.

7.	Kituose teisės aktuose vartojami žodžių junginiai „informacinių technologijų paslaugų teikėjai“, „informacinių technologijų paslaugos“, „informacinių technologijų paslaugų katalogas“ atitinka žodžių junginius „debesijos paslaugų teikėjai“, „debesijos paslaugos“, „debesijos paslaugų katalogas“.

Ministras Pirmininkas

Susisiekimo ministras

PATVIRTINTA

Lietuvos Respublikos Vyriausybės

2016 m. d. nutarimu Nr.

VALSTYBĖS INFORMACINIŲ IŠTEKLIŲ INFRASTRUKTŪROS NAUDOJIMO IR VEIKLOS TĘSTINUMO LAIKINOSIOS TVARKOS APRAŠAS

I SKYRIUS

BENDROSIOS NUOSTATOS

1.	Valstybės informacinių išteklių infrastruktūros naudojimo ir veiklos tęstinumo laikinosios tvarkos aprašas (toliau – Aprašas) nustato galimybę Lietuvos Respublikos Vyriausybei atskaitingoms valstybės institucijoms, įstaigoms ir įmonėms (toliau – institucijos) laikinai naudotis turima valstybės informacinių išteklių infrastruktūra Aprašo galiojimo laikotarpiu (toliau – laikinasis laikotarpis).

2.	Jeigu institucijoms reikia užtikrinti turimos valstybės informacinių išteklių veiklos tęstinumą, tai yra kai turimos ir valstybės informaciniams ištekliams tvarkyti skirtos valstybės informacinių išteklių infrastruktūros (toliau – VII infrastruktūra) pajėgumų nepakanka sutrikusiai valstybės informacinės sistemos ar registro veiklai atkurti arba VII infrastruktūros pajėgumų nepakanka valstybės informacinės sistemos ar registro plėtrai vykdyti, arba jeigu papildomų informacinių technologijų infrastruktūros pajėgumų reikia kuriamų naujų valstybės informacinės sistemos ar registro funkcijoms diegti ir testuoti, tačiau šiuos išteklius eksploatuos valstybės debesijos paslaugų teikėjai savo valdomoje informacinių technologijų infrastruktūroje, valstybės debesijos paslaugų teikėjams pradėjus teikti debesijos paslaugas, institucija šiuos pajėgumus įsigyja kaip paslaugą iš Lietuvos Respublikos viešųjų pirkimų įstatymo ar kitų teisės aktų nustatyta tvarka išrinkto valstybės informacinės sistemos ar registro kūrimo ar modernizavimo darbus vykdysiančio subjekto ar kito subjekto, o jeigu tokios galimybės nėra, kreipiasi į Lietuvos Respublikos susisiekimo ministerijos (toliau – Susisiekimo ministerija) įgaliotą instituciją (toliau – įgaliota institucija) ir jais naudojasi Aprašo II skyriuje nustatyta tvarka, išskyrus Aprašo 11 punkte nustatytą atvejį.

3.	Institucijos VII infrastruktūros poreikį planuoja Susisiekimo ministerijos nustatyta tvarka.

4.	Apraše debesijos paslaugos suprantamos kaip informacinėmis ir ryšių technologijomis grindžiamos paslaugos, kurias teikiant šių paslaugų gavėjai nuotoliniu būdu pagal poreikį naudojasi šių paslaugų teikėjų valdoma informacinių technologijų infrastruktūra. Kitos Apraše vartojamos sąvokos atitinka Lietuvos Respublikos valstybės informacinių išteklių valdymo įstatyme vartojamas sąvokas.

II SKYRIUS

NAUDOJIMASIS DEBESIJOS PASLAUGOMIS LAIKINUOJU LAIKOTARPIU

5.	Laikinuoju laikotarpiu Susisiekimo ministerijos įgaliota institucija iki kiekvienų metų birželio 1 d. ir gruodžio 1 d. atlieka Lietuvos Respublikos finansų ministerijos, Lietuvos Respublikos socialinės apsaugos ir darbo ministerijos, Lietuvos Respublikos teisingumo ministerijos ir Lietuvos Respublikos vidaus reikalų ministerijos apklausą, kurios metu surenka informaciją siekdama nustatyti, kokią debesijos paslaugoms teikti laikinuoju laikotarpiu reikalingą informacinių technologijų infrastruktūrą turi valstybės debesijos paslaugų teikėjai. Jeigu Lietuvos Respublikos finansų ministerija, Lietuvos Respublikos socialinės apsaugos ir darbo ministerija, Lietuvos Respublikos teisingumo ministerija ir (ar) Lietuvos Respublikos vidaus reikalų ministerija dar nėra paskyrusios / įsteigusios valstybės debesijos paslaugų teikėjo, informaciją, kokią debesijos paslaugoms teikti laikinuoju laikotarpiu reikalingą informacinių technologijų infrastruktūrą turi valstybės debesijos paslaugų teikėjai, pateikia kitos atitinkamoms ministerijoms pavaldžios institucijos.

6.	Įgaliota institucija, atsižvelgdama į apklausos metu surinktą informaciją apie informacinių technologijų infrastruktūrą, kuria disponuoja valstybės debesijos paslaugų teikėjai ar kitos Lietuvos Respublikos finansų ministerijai, Lietuvos Respublikos socialinės apsaugos ir darbo ministerijai, Lietuvos Respublikos teisingumo ministerijai ir Lietuvos Respublikos vidaus reikalų ministerijai pavaldžios institucijos, ir į tai, kokia debesijos paslaugoms teikti tinkama informacinių technologijų infrastruktūra yra Valstybės informacinių išteklių sąveikumo platformoje, per 30 dienų nuo Aprašo 5 punkte nurodytos apklausos atlikimo dienos savo interneto svetainėje paskelbia (o vėliau atnaujina) debesijos paslaugų, kurios gali būti teikiamos institucijoms laikinuoju laikotarpiu, sąrašą.

7.	Institucijos, norėdamos pradėti naudotis debesijos paslaugomis laikinuoju laikotarpiu, aprašo reikalingų konkrečių debesijos paslaugų poreikį ir pateikia jį įgaliotai institucijai, kuri per 10 darbo dienų nuo institucijos kreipimosi informuoja, ar yra galimybė suteikti reikalingas debesijos paslaugas.

8.	Institucijos pradeda naudotis debesijos paslaugomis laikinuoju laikotarpiu po to, kai pasirašo sutartį su paslaugą teiksiančia institucija. Šios sutarties standartines sąlygas nustato Susisiekimo ministerija.

9.	Institucijos, naudodamosi debesijos paslaugomis, išlieka atsakingos už valstybės informacinių išteklių tvarkymą.

10.	Laikinuoju laikotarpiu debesijos paslaugos teikiamos neatlygintinai, o paslaugas teikiančių institucijų veikla finansuojama joms skirtomis Lietuvos Respublikos valstybės biudžeto lėšomis.

11.	Jeigu institucijai reikalinga funkcijų atlikimą užtikrinanti valstybės informacinių išteklių infrastruktūra laikinuoju laikotarpiu negali būti gauta kaip debesijos paslauga, institucija šią infrastruktūrą įsigyja, suderinusi su Susisiekimo ministerija ir bendradarbiaudama su valstybės debesijos paslaugų teikėju, kuris ateityje teiks su konkrečios informacinės sistemos ar registro tvarkymu susijusias debesijos paslaugas, pasirinktas vadovaujantis Vyriausybės nustatytais valstybės informacinėms sistemoms ir registrams tvarkyti reikalingų valstybės debesijos paslaugų teikėjų teikiamų debesijos paslaugų nustatymo principais ir sąlygomis, ir su kuriuo sudaroma preliminari sutartis dėl valstybės informacinių išteklių infrastruktūros ir jos talpinimo valstybės debesijos paslaugų teikėjo duomenų centre reikalavimų nustatymo.

III SKYRIUS

BAIGIAMOSIOS NUOSTATOS

12.	Laikinuoju laikotarpiu valstybės debesijos paslaugų teikėjai per 15 kalendorinių dienų po kiekvienų metų kiekvieno ketvirčio pabaigos privalo raštu teikti Susisiekimo ministerijai ataskaitas, kuriose būtų pateikiama visa prašoma informacija apie valstybės debesijos paslaugų teikėjo pasirengimo teikti debesijos paslaugas ne laikinuoju laikotarpiu darbų įgyvendinimo eigą.

13.	Valstybės debesijos paslaugų teikėjai turi nedelsdami informuoti raštu Susisiekimo ministeriją, kai tik paaiškėja, kad per Vyriausybės patvirtintame Valstybės informacinių išteklių infrastruktūros konsolidavimo darbų sąraše numatytus terminus jie nespės pradėti teikti debesijos paslaugų.

______________________

PATVIRTINTA

Lietuvos Respublikos Vyriausybės

2016 m. d. nutarimu Nr.

BENDRŲJŲ VEIKLOS IR ORGANIZACINIŲ REIKALAVIMŲ VALSTYBĖS DEBESIJOS PASLAUGŲ TEIKĖJAMS APRAŠAS

I SKYRIUS

BENDROSIOS NUOSTATOS

1.	Bendrųjų veiklos ir organizacinių reikalavimų valstybės debesijos paslaugų teikėjams aprašo (toliau – Aprašas) tikslas – nustatyti veiklos ir organizacinius reikalavimus valstybės debesijos paslaugų teikėjams, teikiantiems Lietuvos Respublikos Vyriausybei (toliau – Vyriausybė) atskaitingoms valstybės institucijoms, įstaigoms ir įmonėms (toliau – institucijos) debesijos paslaugas, ir užtikrinti vienodas valstybės debesijos paslaugų teikėjų valdymo ir debesijos paslaugų teikimo sąlygas.

2.	Apraše vartojamos sąvokos:

2.1.	Organizacijos architektūra – veiklos organizavimo reikalavimai, principai ir modeliai, apimantys organizacijos strategiją, veiklą, informaciją ir technologijas ir skirti organizacijos veiklai reglamentuoti, siekiant didesnės organizacijos brandos.

2.2.	Debesijos paslaugų lygio įsipareigojimai – atsižvelgiant į institucijų, naudojančių debesijos paslaugas valstybės informaciniams ištekliams tvarkyti (toliau – paslaugų gavėjai), veiklos poreikius ir valstybės informacinių sistemų ir registrų, kuriems tvarkyti naudojamos šios paslaugos, svarbą, nustatyti tam tikri paslaugų lygio rodikliai, kuriuos užtikrinti įpareigoja debesijos paslaugų teikėjai.

2.3.	Kitos Apraše vartojamos sąvokos atitinka Lietuvos Respublikos valstybės informacinių išteklių valdymo įstatyme ir Lietuvos Respublikos Vyriausybės 2013 m. liepos 24 d. nutarime
Nr. 716 „Dėl Bendrųjų elektroninės informacijos saugos reikalavimų aprašo, Saugos dokumentų turinio gairių aprašo ir Elektroninės informacijos, sudarančios valstybės informacinius išteklius, svarbos įvertinimo ir valstybės informacinių sistemų, registrų ir kitų informacinių sistemų klasifikavimo gairių aprašo patvirtinimo“ (toliau – Nutarimas Nr. 716) vartojamas sąvokas.

II SKYRIUS

VALSTYBĖS DEBESIJOS PASLAUGŲ TEIKĖJŲ VEIKLOS VALDYMAS IR ORGANIZAVIMAS

3.	Valstybės debesijos paslaugų teikėjas vykdo su Vyriausybės nustatytų debesijos paslaugų teikimu susijusias funkcijas. Valstybės debesijos paslaugų teikėjas gali užsiimti ir kita Lietuvos Respublikos įstatymų nustatyta veikla, kuri nėra skirta Vyriausybės nustatytoms debesijos paslaugoms teikti, jeigu ši veikla yra visiškai atskirta nuo debesijos paslaugų teikimo organizacinėmis ir veiklos sąnaudų, apskaitos ir finansavimo atskyrimo priemonėmis, t. y.:

3.1.	valstybės debesijos paslaugų teikėjo už debesijos paslaugų teikimą gaunamų asignavimų ir išlaidų apskaita turi būti vykdoma atskirai, naudojant Lietuvos Respublikos finansų ministerijos nustatytą valstybės debesijos paslaugų teikėjų biudžeto pajamų ir išlaidų klasifikaciją, ir privalo būti atskira;

3.2.	debesijos paslaugų teikimo sąnaudos ir su jomis susijusios investicijos gali būti finansuojamos tik iš šios veiklos gautomis pajamomis, šiai veiklai iš valstybės biudžeto skirtomis lėšomis arba kitomis tik šiai veiklai skirtomis lėšomis, gautomis iš kitų šaltinių, kuriomis taip pat negali būti finansuojama jokia kita veikla; debesijos paslaugų teikimui finansuoti negali būti naudojamos lėšos, skirtos kitai valstybės debesijos paslaugų teikėjo veiklai;

3.3.	debesijos paslaugų teikimo veiklai vykdyti privalo būti paskirtas vadovas, kuris negali būti tuo pačiu metu atsakingas už kitas veiklas;

3.4.	valstybės debesijos paslaugų teikėjo darbuotojų atliekamų su debesijos paslaugų teikimo veikla susijusių funkcijų ir kitų jų atliekamų funkcijų darbo laiko apskaita turi būti atskirta.

4.	Valstybės debesijos paslaugų teikėjai, prieš pradėdami vykdyti savo veiklą, atlieka savo veiklos atitikties Apraše nustatytiems veiklos ir organizaciniams ir kituose teisės aktuose nustatytiems reikalavimams vertinimą ir vertinimo rezultatus, įformintus atitikties reikalavimams deklaracijoje, teikia Lietuvos Respublikos susisiekimo ministerijos įgaliotai institucijai (toliau – įgaliota institucija) pagal įgaliotos institucijos patvirtintą formą, informuodami apie savo veiklos pradžią. Įgaliota institucija gali prašyti patikslinti ir (arba) pagrįsti vertinimo rezultatus ir gali inicijuoti papildomą valstybės debesijos paslaugų teikėjų atitikties Apraše ir kituose teisės aktuose nustatytiems veiklos ir organizaciniams reikalavimams vertinimą ir (arba) įpareigoti per įgaliotos institucijos nustatytą protingą terminą pašalinti trūkumus. Tol, kol valstybės debesijos paslaugų teikėjas nepatikslina, nepagrindžia savo vertinimo rezultatų ir (arba) nepašalina neatitikimų įgaliotos institucijos nustatytiems atitikties reikalavimams, įgaliota institucija gali valstybės debesijos paslaugų teikėjo planuojamų teikti debesijos paslaugų neįtraukti į debesijos paslaugų katalogą.

5.	Valstybės debesijos paslaugų teikėjai, prieš pradėdami teikti debesijos paslaugas, patys atlieka kiekvienos iš šių paslaugų atitikties Lietuvos Respublikos Susisiekimo ministerijos (toliau – Susisiekimo ministerija) nustatytiems valstybės debesijos paslaugų teikėjų teikiamų debesijos paslaugų reikalavimams vertinimą ir atlikto vertinimo rezultatus pateikia įgaliotai institucijai, prašydami įtraukti debesijos paslaugas į debesijos paslaugų katalogą. Vertinimo rezultatų teikimo tvarką nustato įgaliota institucija. Įgaliota institucija, kilus abejonėms dėl valstybės debesijos paslaugų teikėjų atlikto vertinimo išvadų pagrįstumo ir (arba) pateiktuose dokumentuose nurodytos informacijos, gali prašyti patikslinti ir (arba) pagrįsti vertinimo rezultatus. Jeigu valstybės debesijos paslaugų teikėjas pateikė nepakankamai tikslius ir (ar) neišsamius atlikto vertinimo rezultatus, įgaliota institucija gali inicijuoti papildomą vertinimą ir (arba) įpareigoti per įgaliotos institucijos nustatytą protingą terminą pašalinti trūkumus. Tol, kol valstybės debesijos paslaugų teikėjas nepatikslina, nepagrindžia savo vertinimo rezultatų ir (arba) nepašalina nustatytų trūkumų, jo planuojamos teikti debesijos paslaugos į debesijos paslaugų katalogą nėra įtraukiamos.

6.	Valstybės debesijos paslaugų teikėjai, vadovaudamiesi Vyriausybės nustatyta tvarka ir debesijos paslaugų teikimo sąnaudų apskaičiavimo metodu, privalo apskaityti kiekvienos debesijos paslaugos teikimo sąnaudas ir teikti informaciją įgaliotai institucijai apie planuojamas ir faktiškai patirtas debesijos paslaugų teikimo sąnaudas.

7.	Įgaliota institucija turi teisę atlikti valstybės debesijos paslaugų teikėjo deklaruojamų su debesijos paslaugų teikimu susijusių faktiškai patirtų ir planuojamų sąnaudų patikrinimą, o valstybės debesijos paslaugų teikėjai privalo užtikrinti priemones, įskaitant dokumentus, duomenis ir informaciją, suteikiančias galimybę įgaliotai institucijai atlikti tokį patikrinimą. Atlikto su debesijos paslaugų teikimu susijusių išlaidų apskaičiavimo patikrinimo rezultatus įgaliota institucija pateikia Susisiekimo ministerijai ir atsakingoms ministerijoms.

8.	Valstybės debesijos paslaugų teikėjai užtikrina, kad jų valdoma debesijos infrastruktūra, debesijos techninė ir programinė įranga, programinės įrangos platformos, naudojamos patalpos, turimi žmogiškieji ištekliai būtų pakankami siekiant patenkinti paslaugų gavėjų planuotus poreikius.

9.	Valstybės debesijos paslaugų teikėjai privalo turėti su debesijos paslaugų teikimu susijusius gebėjimus, kurių taikymo apimtį, priklausomai nuo planuojamų teikti debesijos paslaugų ir jų rūšių, valstybės debesijos paslaugų teikėjai turi apsibrėžti ir suderinti su įgaliota institucija. Valstybės debesijos paslaugų teikėjai turi sugebėti užtikrinti:

9.1.	debesijos paslaugų teikimą ir jo valdymą;

9.2.	organizacijos architektūros valdymą;

9.3.	debesijos paslaugų teikimo veiklos strategiją ir jos įgyvendinimą;

9.4.	debesijos paslaugų visumos valdymą;

9.5.	biudžeto ir sąnaudų valdymą;

9.6.	personalo valdymą;

9.7.	santykių su paslaugų gavėjais ir debesijos paslaugų teikimo lygio įsipareigojimų valdymą;

9.8.	pirkimų ir sutarčių valdymą;

9.9.	debesijos paslaugų teikimo kokybės valdymą;

9.10.	vidaus audito vykdymą ir jo valdymą;

9.11.	rizikos valdymą;

9.12.	saugos valdymą;

9.13.	kitas valstybės debesijos paslaugų teikėjo veiklos specifiką atitinkančias veiklas ir jų valdymą.

10.	Valstybės debesijos paslaugų teikėjai turi turėti apibrėžtą organizacinę struktūrą, kuri apimtų visus organizacinius vienetus, reikalingus Aprašo 9 punkte įvardytiems gebėjimams užtikrinti.

11.	Valstybės debesijos paslaugų teikėjai privalo užtikrinti, kad būtų aiškiai apibrėžtos kiekvieno organizacinio vieneto teisės, pareigos ir atskaitomybė ir kad pavestos pareigos būtų tinkamai vykdomos.

12.	Valstybės debesijos paslaugų teikėjo organizacijos architektūra turi atitikti valstybės debesijos paslaugų teikėjo strateginius veiklos tikslus ir turi apimti:

12.1.	veiklos architektūrą;

12.2.	informacinių sistemų architektūrą, kurią sudaro duomenų ir programų architektūra;

12.3.	technologijų architektūrą.

13.	Rengiant valstybės debesijos paslaugų teikėjo organizacijos architektūrą ir įgyvendinant kitus Aprašo 9 punkte įvardytus gebėjimus rekomenduojama vadovautis tarptautiniu mastu pripažintais organizacijos architektūros valdymo metodais bei organizacijos veiklos procesų valdymo praktika (pvz., TOGAF, FEAF, Zachman framework, COBIT, ITIL).

14.	Organizacijos architektūrai apibrėžti ir palaikyti valstybės debesijos paslaugų teikėjai privalo naudoti bendrą specializuotą organizacijos architektūros valdymą, užtikrinantį galimybę organizacijos architektūros turinį centralizuotoje saugykloje modeliuoti (apibrėžti), atnaujinti, papildyti ir (arba) patikslinti pagal pasikeitusius valstybės debesijos paslaugų teikėjų ir (arba) debesijos paslaugų gavėjų veiklos poreikius, tikslus, naudojamas technologijas ar kitus su valstybės debesijos paslaugų teikėjų veiklos vykdymu susijusius pokyčius.

15.	Valstybės debesijos paslaugų teikėjai, be kitų Aprašo 9 punkte įvardytiems gebėjimams įgyvendinti reikalingų kvalifikuotų specialistų, privalo turėti už organizacijos architektūrą ir jos sudedamąsias dalis atsakingus specialistus:

15.1.	organizacijos architektūros specialistą (-us), kuris (-ie) kartu su kitų organizacijos architektūros sudedamųjų dalių architektais rengia bendrą organizacijos architektūrą ir užtikrina jos suderinamumą su paslaugų gavėjų poreikiais ir tarpusavio suderinamumą tarp atskirų organizacijos architektūros sudedamųjų dalių; organizacijos architektūros specialistas (-ai) taip pat metodiškai vadovauja organizacijos architektūros valdymui, skleisdamas (-i) gerąją praktiką, tarptautiniu mastu plačiai naudojamas metodikas ir standartus ir pavyzdinius ir (arba) standartinius organizacijos architektūros modelius (angl. reference architecture models);

15.2.	veiklos architektą (-us), kuris (-ie) būtų atsakingas (-i) už Aprašo 9 punkte įvardytų valstybės debesijos paslaugų teikėjų koncepcinės, loginės ir fizinės veiklos gebėjimų, kurie apima valstybės debesijos paslaugų teikėjo vidinius gebėjimus ir išorinių paslaugų teikėjų užtikrinamus (angl. outsource) pajėgumus, veikimą bendroje organizacijos veiklos architektūroje ir jų palaikymą; taip pat prireikus būtų atsakingas (-i) už debesijos paslaugų gavėjų, neturinčių savo veiklos architektų, koncepcinės, loginės ir fizinės veiklos, modeliavimą bendroje organizacijos veiklos architektūroje ir jos palaikymą ir numatytų pokyčius bendroje organizacijos veiklos architektūroje;

15.3.	duomenų architektą (-us), kuris (-ie) būtų atsakingas (-i) už valstybės debesijos paslaugų teikėjo koncepcinių, loginių ir fizinių duomenų esybių (angl. data entity) modeliavimą bendroje organizacijos duomenų architektūroje ir jų palaikymą; taip pat prireikus būtų atsakingas (-i) už paslaugų gavėjų, neturinčių savo duomenų architektų, koncepcinių, loginių ir fizinių duomenų esybių modeliavimą bendroje organizacijos duomenų architektūroje ir jų palaikymą ir numatytų pokyčius bendroje organizacijos duomenų architektūroje;

15.4.	programų architektą (-us), kuris (-ie) būtų atsakingas (-i) už valstybės debesijos paslaugų teikėjo koncepcinių, loginių ir fizinių programų komponentų (angl. application components) modeliavimą bendroje organizacijos programų architektūroje ir jų palaikymą; taip pat prireikus būtų atsakingas (-i) už paslaugų gavėjų, neturinčių savo programų architektų, koncepcinių, loginių ir fizinių programų komponentų modeliavimą bendroje organizacijos programų architektūroje ir jų palaikymą ir numatytų pokyčius bendroje organizacijos programų architektūroje;

15.5.	technologijų architektą (-us), kuris (-ie) būtų atsakingas (-i) už valstybės debesijos paslaugų teikėjo koncepcinių, loginių ir fizinių technologijų komponentų (angl. technology components) modeliavimą bendroje organizacijos technologijų architektūroje ir jų palaikymą; taip pat prireikus būtų atsakingas (-i) už paslaugų gavėjų, neturinčių savo technologijų architektų, koncepcinių, loginių ir fizinių technologijų komponentų modeliavimą bendroje organizacijos technologijų architektūroje ir jų palaikymą ir numatytų pokyčius bendroje organizacijos technologijų architektūroje.

16.	Valstybės debesijos paslaugų teikėjai privalo savo veiklą organizuoti taip, kad būtų užtikrinamas nepertraukiamas debesijos paslaugų teikimas paslaugų gavėjams pagal Susisiekimo ministerijos nustatytus debesijos paslaugų teikimo reikalavimus ir su paslaugų gavėjais debesijos paslaugos užsakymo metu suderintus debesijos paslaugų lygio įsipareigojimus.

17.	Valstybės debesijos paslaugų teikėjai privalo nustatyti ir taikyti siekiamus veiklos pajėgumus atitinkančius reikalavimus darbuotojams. Šie reikalavimai turi apimti darbuotojų profesinės patirties, reputacijos, specifinių technologijų išmanymo, pareiginių atsakomybių reikalavimus, bet jais neapsiriboti.

18.	Valstybės debesijos paslaugų teikėjai užtikrina darbuotojų kvalifikacijos kėlimą, organizuoja jų kompetencijų vertinimus, tvirtina mokymų planus ir užtikrina jų įgyvendinimą.

III SKYRIUS

VALSTYBĖS DEBESIJOS PASLAUGŲ TEIKĖJO VEIKLOS PLANAVIMAS

19.	Valstybės debesijos paslaugų teikėjai privalo vykdyti veiklos planavimą mutatis mutandis pagal Lietuvos Respublikos valstybės informacinių išteklių valdymo įstatymo 9 straipsnyje nustatytus reikalavimus. Parengtus 3 metų trukmės debesijos plėtros plano projektus valstybės debesijos paslaugų teikėjai suderina su įgaliota institucija ir teikia tvirtinti atsakingoms ministerijoms.

20.	Valstybės debesijos paslaugų teikėjai privalo rengti metinius paslaugų teikimo ir joms teikti reikalingų išteklių panaudojimo planus. Valstybės debesijos paslaugų teikėjo parengtame metiniame paslaugų teikimo ir joms teikti reikalingų išteklių panaudojimo plane turi būti nurodyta:

20.1.	kiek, kokių debesijos paslaugų ir kokiems paslaugų gavėjams yra planuojama suteikti per ateinančius kalendorinius metus;

20.2.	kiek numatomoms teikti debesijos paslaugoms reikia išteklių.

21.	Valstybės debesijos paslaugų teikėjas parengtą metinį paslaugų teikimo ir joms teikti reikalingų išteklių panaudojimo planą iki kiekvienų metų II ketvirčio pabaigos teikia svarstyti Valstybės informacinių išteklių valdymo tarybai ir teikia derinti įgaliotai institucijai.

IV SKYRIUS

DEBESIJOS PASLAUGŲ TEIKIMO VALDYMAS

22.	Valstybės debesijos paslaugų teikėjai teikdami debesijos paslaugas turi vadovautis Lietuvos Respublikos valstybės informacinių išteklių valdymo įstatymo 13 straipsniu patvirtintais informacinių technologijų paslaugų valdymo metodiniais dokumentais.

23.	Vadovaudamiesi įgaliotos institucijos nustatytose Valstybės debesijos paslaugų teikėjų debesijos paslaugų valdymo ir teikimo procesų vertinimo taisyklėse nustatytais debesijos paslaugų valdymo ir teikimo procesų vertinimo rodikliais, valstybės debesijos paslaugų teikėjai privalo nuolat vertinti:

23.1.	kaip vykdomi debesijos paslaugų teikimo lygio įsipareigojimai;

23.2.	debesijos paslaugų teikimo kokybę;

23.3.	debesijos paslaugų valdymo procesų vykdymo efektyvumą;

23.4.	debesijos infrastruktūros naudojimą ir rezervą;

23.5.	paslaugų gavėjų naudojimosi valstybės debesijos paslaugų teikėjų teikiamomis debesijos paslaugomis mastą.

24.	Valstybės debesijos paslaugų teikėjai privalo įgaliotai institucijai šios institucijos nustatyta tvarka automatizuotomis priemonėmis debesijos paslaugų kataloge nuolat ir nepertraukiamai teikti informaciją apie:

24.1.	debesijos paslaugų teikimo lygio įsipareigojimų vykdymo vertinimo rezultatus;

24.2.	debesijos paslaugų teikimo kokybinio vertinimo rezultatus;

24.3.	debesijos paslaugų valdymo procesų vykdymo efektyvumo vertinimo rezultatus;

24.4.	valstybės debesijos paslaugų teikėjų valdomos debesijos infrastruktūros naudojimo ir rezervo vertinimo rezultatus;

24.5.	paslaugų gavėjų naudojimosi valstybės debesijos paslaugų teikėjų teikiamomis debesijos paslaugomis mastą.

25.	Valstybės debesijos paslaugų teikėjai privalo jų teikiamų paslaugų gavėjams įgaliotos institucijos nustatyta tvarka automatizuotomis priemonėmis debesijos paslaugų kataloge nuolat ir nepertraukiamai teikti:

25.1.	konkrečiam paslaugų gavėjui teikiamų debesijos paslaugų teikimo lygio įsipareigojimų vykdymo vertinimo rezultatus;

25.2.	konkrečiam paslaugų gavėjui teikiant debesijos paslaugas naudojamos debesijos infrastruktūros naudojimo ir rezervo vertinimo rezultatus;

25.3.	informaciją apie konkretaus paslaugų gavėjo naudojimosi valstybės debesijos paslaugų teikėjų teikiamomis debesijos paslaugomis apimtį.

26.	Valstybės debesijos paslaugų teikėjai privalo turėti įdiegtas jų valdomos debesijos infrastruktūros naudojimo ir rezervo stebėsenos priemones. Šios priemonės turi būti suderintos su įgaliota institucija ir jos naudojamomis debesijos paslaugų katalogo priemonėmis, skirtomis valstybės informacinių išteklių infrastruktūros naudojimo ir rezervo apskaitai tvarkyti.

27.	Tais atvejais, kai tam tikro valstybės debesijos paslaugų teikėjo valdomos debesijos infrastruktūros rezervas tampa nepakankamas jo teikiamų debesijos paslaugų naujiems užsakymams įvykdyti, debesijos paslaugų katalogo priemonėmis gali būti stabdomi nauji jo teikiamų debesijos paslaugų užsakymai.

28.	Valstybės debesijos paslaugų teikėjai privalo bendradarbiauti su institucijomis, kurios ruošiasi naudotis ir (arba) naudojasi debesijos paslaugomis, siekdami užtikrinti paslaugų atitiktį jų gavėjų veiklos poreikiams ir jų valdomų arba tvarkomų valstybės informacinių išteklių veiklos tęstinumą.

29.	Valstybės debesijos paslaugų teikėjai privalo bendradarbiauti su institucijomis ir teikti konsultacijas dėl su valstybės informacinių sistemų ar registrų tvarkymu susijusių debesijos paslaugų poreikio ir joms teikti reikalingų pajėgumų, institucijoms rengiant naujų valstybės informacinių išteklių kūrimo, modernizavimo ar plėtros investicinius projektus.

30.	Tais atvejais, kai institucijos rengia naujų valstybės informacinių sistemų ar registrų sukūrimo, esamų modernizavimo arba plėtros investicinius projektus, dėl šių informacinėms sistemoms ar registrams tvarkyti reikalingų debesijos paslaugų institucijos su pagal Vyriausybės patvirtintus principus ir sąlygas nustatytų valstybės debesijos paslaugų teikėjais sudaro preliminarias debesijos paslaugų teikimo sutartis. Valstybės debesijos paslaugų teikėjai turi preliminariose sutartyse numatytas institucijoms reikalingas debesijos paslaugas ir joms teikti reikalingą išteklių poreikį įtraukti į su įgaliota institucija derinamus metinius paslaugų teikimo ir joms teikti reikalingų išteklių panaudojimo planus ir atitinkamai planuoti būsimas debesijos paslaugų teikimo išlaidas.

V SKYRIUS

DEBESIJOS PASLAUGŲ KATALOGO NAUDOJIMAS

31.	Valstybės debesijos paslaugų teikėjų teikiamos debesijos paslaugos užsakomos, nustatomos jų teikimo sąlygos, įskaitant jų debesijos paslaugų lygio įsipareigojimus, vykdoma jų teikimo stebėsena ir jų teikimas nutraukiamas per debesijos paslaugų katalogą Susisiekimo ministerijos nustatyta tvarka.

32.	Valstybės debesijos paslaugų teikėjai privalo įsidiegti ir naudoti visas technines ir organizacines priemones, suteikiančias galimybę jų teikiamų debesijos paslaugų valdymą, įskaitant paslaugos užsakymą, teikimo sąlygų nustatymą ir suderinimą su paslaugos gavėjais, jų teikimo stebėseną ir teikimo sustabdymą, ir tuo neapsiribojant, institucijoms ir įgaliotai institucijai vykdyti debesijos paslaugų katalogo priemonėmis.

33.	Valstybės debesijos paslaugų teikėjai, naudodamiesi debesijos paslaugų katalogo priemonėmis, privalo rengti ir palaikyti debesijos paslaugų kataloge visų savo teikiamų debesijos paslaugų aprašus.

VI SKYRIUS

VALSTYBĖS DEBESIJOS PASLAUGŲ TEIKĖJŲ BENDRADARBIAVIMAS

34.	Valstybės debesijos paslaugų teikėjai privalo bendradarbiauti tarpusavyje, siekdami užtikrinti valstybės debesijos paslaugų teikėjų debesijos paslaugoms teikti skirtos infrastruktūros architektūros, duomenų rezervinio kopijavimo ir veiklos tęstinumo užtikrinimo bendrųjų reikalavimų, kuriuos nustato Vyriausybė, Susisiekimo ministerija ir	valstybės debesijos paslaugų teikėjų steigėjų teises ir pareigas įgyvendinančios institucijos, įgyvendinimą.

35.	Valstybės debesijos paslaugų teikėjai, teikdami debesijos paslaugas, privalo bendradarbiauti tarpusavyje siekdami užtikrinti debesijos paslaugoms teikti reikalingus pajėgumus ir jų atitiktį paslaugų gavėjų veiklos poreikiams ir užtikrinti paslaugų gavėjų valdomų arba tvarkomų valstybės informacinių sistemų ar registrų veiklos tęstinumą.

VII SKYRIUS

VALSTYBĖS DEBESIJOS PASLAUGŲ TEIKĖJŲ VEIKLOS TĘSTINUMO UŽTIKRINIMAS

36.	Valstybės debesijos paslaugų teikėjai privalo užtikrinti, kad debesijos paslaugos būtų teikiamos nepertraukiamai pagal Susisiekimo ministerijos nustatytus debesijos paslaugų teikimo reikalavimus ir su paslaugų gavėjais sudarytose sutartyse dėl debesijos paslaugų teikimo nustatytus debesijos paslaugų lygio įsipareigojimus.

37.	Valstybės debesijos paslaugų teikėjai privalo turėti pagal Nutarimu Nr. 716 patvirtintus Bendrųjų elektroninės informacijos saugos reikalavimų aprašą ir Saugos dokumentų turinio gairių aprašą ir pagal aukščiausią informacinių sistemų, registrų ir (ar) jų grupių, kuriems tvarkyti naudojamos jo teikiamos debesijos paslaugos, svarbos lygį atitinkančius reikalavimus parengtus veiklos tęstinumo valdymo planą (-us), procedūras, procesus, įdiegtas ir naudojamas priemones veiklos tęstinumui užtikrinti. Veiklos tęstinumo valdymo planas (-ai) turi užtikrinti valstybės debesijos paslaugų teikėjų ir jų paslaugų gavėjų veiklos tęstinumą ir papildomai turi apibrėžti:

37.1.	priklausomybes tarp debesijos paslaugų teikimo procesų, technologinių priemonių ir šias paslaugas teikiant dalyvaujančių trečiųjų šalių;

37.2.	debesijos paslaugoms kylančias grėsmes ir jų valdymo priemones;

37.3.	potencialių planuotų ir neplanuotų debesijos paslaugų teikimo sutrikimų poveikį;

37.4.	maksimalų toleruojamo kiekvienos debesijos paslaugos sutrikimo laikotarpį;

37.5.	debesijos paslaugų teikimo atkūrimo prioritetus ir eigą ir visų dalyvaujančių šalių, įskaitant debesijos paslaugų gavėjų atstovus, atsakomybes;

37.6.	debesijos paslaugų atkūrimo laiko reikalavimus;

37.7.	debesijos paslaugų teikimui atkurti reikalingus išteklius.

38.	Valstybės debesijos paslaugų teikėjų veiklos tęstinumo užtikrinimo priemonės ir procedūros turi būti išbandomos ir audituojamos ne rečiau kaip kartą per kalendorinius metus ir apie bandymo rezultatus turi būti informuojama įgaliota institucija ir atitinkamų valstybės debesijos paslaugų teikėjų teikiamų debesijos paslaugų gavėjų atstovai.

VIII SKYRIUS

RIZIKOS IR INFORMACIJOS SAUGOS VALDYMAS

39.	Užtikrindami valstybės debesijos paslaugų teikėjų valdomoje debesijos infrastruktūroje saugomos elektroninės informacijos saugą, valstybės debesijos paslaugų teikėjai turi vadovautis Bendrųjų elektroninės informacijos saugos reikalavimų aprašu, taip pat kitais valstybės informacinių išteklių saugą reglamentuojančiais teisės aktais. Valstybės debesijos paslaugų teikėjai taip pat privalo vadovautis toliau šiame skyriuje nustatytais rizikos ir informacijos saugos valdymo reikalavimais, susijusiais su debesijos paslaugų teikimo ir tam naudojamos debesijos infrastruktūros rizikos ir saugos valdymu.

40.	Valstybės debesijos paslaugų teikėjai privalo užtikrinti, kad būtų sukurta vidaus kontrolės ir rizikos vertinimo sistema, suteikianti galimybę vertinti ir valdyti su debesijos paslaugų teikimu susijusią riziką, ir užtikrinti kitų šiame skyriuje pateikiamų rizikos ir informacijos saugos valdymo reikalavimų įgyvendinimą.

41.	Valstybės debesijos paslaugų teikėjai privalo nustatyti vidaus kontrolės ir rizikos vertinimo sistemą ir stebėti, ar ši sistema padeda įvertinti, ar valstybės debesijos paslaugų teikėjo veikla ir jo teikiamos debesijos paslaugos atitinka teisės aktų nustatytus reikalavimus ir kaip taikomos atskiros vidaus kontrolės rizikos vertinimo procedūros.

42.	Valstybės debesijos paslaugų teikėjai privalo periodiškai atlikti rizikos veiksnių, galinčių daryti poveikį jų veiklos tęstinumui ir debesijos paslaugų teikimui, vertinimą ir atsižvelgdami į jį parinkti ir įdiegti rizikos valdymo priemones.

43.	Valstybės debesijos paslaugų teikėjai privalo įgyvendinti Vyriausybės nustatytus rizikos valdymo metodus ir užtikrinti jos nustatytų rizikos valdymo priemonių naudojimą.

44.	Valstybės debesijos paslaugų teikėjai debesijos paslaugų teikimo metu privalo turėti ir naudoti įdiegtas saugos priemones:

44.1.	naudojamai valstybės informacinius išteklius sudarančiai elektroninei informacijai saugoti ir utilizuoti;

44.2.	naudojamai valstybės informacinius išteklius sudarančiai elektroninei informacijai perduoti;

44.3.	teikiamai ir gaunamai informacijai šifruoti;

44.4.	valstybės informacinius išteklius sudarančios elektroninės informacijos prieigai administruoti;

44.5.	valstybės informacinius išteklius sudarančiai elektroninei informacijai apsaugoti nuo kenksmingos programinės įrangos ir kitų per tinklą vykdomų kibernetinių atakų.

45.	Valstybės debesijos paslaugų teikėjai privalo turėti ir naudoti įdiegtas technologines ir organizacines priemones, kurios užtikrintų galimybę vykdyti su debesijos paslaugų teikimu susijusius:

45.1.	saugos auditavimą;

45.2.	saugos pažeidimo įvykių ir incidentų registravimą, valdymą ir sprendimą;

45.3.	pažeidžiamumų periodinį vertinimą ir prevenciją.

46.	Valstybės debesijos paslaugų teikėjai privalo užtikrinti, kad, paslaugų gavėjui atsisakius gaunamos debesijos paslaugos, jos teikimo metu valstybės debesijos paslaugų teikėjo valdomoje debesijos infrastruktūroje sukaupti duomenys, paslaugos gavėjui pareikalavus, fiziškai būtų sunaikinti.

47.	Valstybės debesijos paslaugų teikėjai privalo užtikrinti jų valdomos debesijos infrastruktūros ir (arba) ryšių tinklų kibernetinį saugumą, vadovaudamiesi Lietuvos Respublikos kibernetinio saugumo įstatymu ir jame įtvirtintomis kibernetinio saugumo dalyvių pareigomis.

48.	Valstybės debesijos paslaugų teikėjams ir debesijos paslaugų gavėjams rekomenduojama vadovautis Europos tinklų ir informacijos apsaugos agentūros (angl. ENISA) rengiamomis rekomendacijomis, kurios skirtos su debesijos paslaugų teikimu ir naudojimu susijusiai rizikai valdyti ir elektroninės informacijos saugai užtikrinti.

IX SKYRIUS

VALSTYBĖS DEBESIJOS PASLAUGŲ TEIKĖJŲ IR PASLAUGŲ GAVĖJŲ ATSAKOMYBIŲ UŽ VALSTYBĖS INFORMACINIŲ IŠTEKLIŲ TVARKYMĄ TEIKIANT IR NAUDOJANT DEBESIJOS PASLAUGAS PASKIRSTYMO TVARKA

49.	Valstybės debesijos paslaugų teikėjų ir paslaugų gavėjų atsakomybių už valstybės informacinių išteklių tvarkymą paskirstymo tvarka nustatoma, kai teikiamos ir naudojamos šių rūšių debesijos paslaugos:

49.1.	techninės įrangos talpinimo duomenų centro patalpose paslauga (angl. Data Centre as a Service);

49.2.	techninė įranga, fiziniai ir virtualūs skaičiavimo ar duomenų saugojimo ištekliai, teikiami kaip paslauga (angl. Infrastructure as a Service);

49.3.	programinės įrangos platforma, teikiama kaip paslauga (angl. Platform as a Service);

49.4.	programinė įranga, teikiama kaip paslauga (angl. Software as a Service).

50.	Valstybės debesijos paslaugų teikėjų ir paslaugų gavėjų atsakomybių už valstybės informacinių išteklių tvarkymą, teikiant ir naudojant debesijos paslaugas, paskirstymo tvarka pateikiama Aprašo priede.

_____________________

Bendrųjų veiklos ir organizacinių reikalavimų valstybės debesijos paslaugų teikėjams aprašo

priedas

VALSTYBĖS DEBESIJOS PASLAUGŲ TEIKĖJŲ IR PASLAUGŲ GAVĖJŲ ATSAKOMYBIŲ UŽ VALSTYBĖS INFORMACINIŲ IŠTEKLIŲ TVARKYMĄ, TEIKIANT DEBESIJOS PASLAUGAS, PASKIRSTYMAS

Atsakomybė	Teikiant DCaaS1 rūšies paslaugas	Teikiant IaaS2 rūšies paslaugas	Teikiant PaaS3 rūšies paslaugas	Teikiant SaaS4 rūšies paslaugas

Valstybės debesijos paslaugų teikėjas	Paslaugų gavėjas	Valstybės debesijos paslaugų teikėjas	Paslaugų gavėjas	Valstybės debesijos paslaugų teikėjas	Paslaugų gavėjas	Valstybės debesijos paslaugų teikėjas	Valstybės informacinės sistemos ir (ar) registro, kuris naudojamas SaaS paslaugai teikti, valdytojas ir (ar) tvarkytojas*	Paslaugų gavėjas
1. Duomenų tvarkymas ir valstybės informacinės sistemos ir (ar) registro tinkamas veikimas
1 techninės įrangos talpinimo duomenų centro patalpose paslauga (angl. Data Centre as a Service, DcaaS). 2 techninė įranga, fiziniai ir virtualūs skaičiavimo ar duomenų saugojimo ištekliai, teikiami kaip paslauga (angl. Infrastructure as a Service, IaaS). 3 programinės įrangos platforma, teikiama kaip paslauga (angl. Platform as a Service, PaaS). 4 programinė įranga, teikiama kaip paslauga (angl. Software as a Service, SaaS). * SaaS rūšies paslaugos atveju valstybės debesijos paslaugų teikėjo teikiamas DCaaS, IaaS ir PaaS rūšies paslaugas gauna valstybės informacinės sistemos ar registro valdytojas ir (ar) tvarkytojas, o pačią SaaS rūšies paslaugą gauna paslaugų gavėjas. Valstybės informacinės sistemos ir (ar) registro valdytojo ir (ar) tvarkytojo funkcijų įgyvendinimas	-	Prisiima atsakomybę	-	Prisiima atsakomybę	-	Prisiima atsakomybę	-	Prisiima atsakomybę	-
Sutarčių su paslaugų teikėjais, kurie teikia valstybės informacinės sistemos ir (ar) registro taikomosios programinės įrangos plėtros ir (ar) priežiūros paslaugas, valdymas	-	Prisiima atsakomybę	-	Prisiima atsakomybę	-	Prisiima atsakomybę	-	Prisiima atsakomybę	-
Tinkamas taikomosios programinės įrangos veikimas ir jos atliekamas duomenų apdorojimas	-	Prisiima atsakomybę	-	Prisiima atsakomybę	-	Prisiima atsakomybę	-	Prisiima atsakomybę	-
Tinkamas sisteminės programinės įrangos veikimas ir jos atliekamas duomenų apdorojimas, jeigu ji nėra naudojama kaip debesijos paslaugų teikėjo teikiama paslauga	-	Prisiima atsakomybę	-	Prisiima atsakomybę	-	Prisiima atsakomybę	-	Prisiima atsakomybę	-
Tinkamas duomenų tvarkymas, panaudojant per paslaugą gautą taikomąją ir (arba) sisteminę programinę įrangą	Netaikoma	Netaikoma	Netaikoma	Prisiima atsakomybę **	-	Prisiima atsakomybę	-	Netaikoma	Prisiima atsakomybę
Tinkamas duomenų apdorojimas sisteminės programinės įrangos priemonėmis, jeigu ji yra teikiama kaip paslauga arba jos sudėtinė dalis	-	Prisiima atsakomybę	-	Prisiima atsakomybę	Prisiima atsakomybę	-	Prisiima atsakomybę	Netaikoma	-
Tinkamas duomenų tvarkymas, kuris yra susijęs su paslaugai teikti reikalingų duomenų centro komponentų veikimu (duomenų tvarkymas techniniame lygmenyje)	Prisiima atsakomybę	-	Prisiima atsakomybę	-	Prisiima atsakomybę	-	Prisiima atsakomybę	Netaikoma	-
** Jeigu IaaS rūšies paslaugos atveju paslaugų gavėjas naudojasi valstybės debesijos paslaugų teikėjų virtualiomis tarnybinėmis stotimis, kurios jam kaip paslauga teikiamos su iš anksto įdiegtomis operacinėmis sistemomis, tai paslaugų gavėjas yra atsakingas už savo duomenų tvarkymą. 2. Paslaugoms teikti reikalingų duomenų centro komponentų veikimo užtikrinimas
Tinkamas taikomosios programinės įrangos veikimas, kiek tai nėra susiję su duomenų centro komponentų veikimu	-	Prisiima atsakomybę	-	Prisiima atsakomybę	-	Prisiima atsakomybę	Prisiima atsakomybę	Netaikoma	-
Tinkamas sisteminės programinės įrangos veikimas	-	Prisiima atsakomybę	-	Prisiima atsakomybę ***	Prisiima atsakomybę	-	Prisiima atsakomybę	Netaikoma	-
Tinkamas taikomosios programinės įrangos ir (ar) sisteminės programinės įrangos ir ja tvarkomų duomenų rezervinio kopijavimo organizavimas	-	Prisiima atsakomybę	-	Prisiima atsakomybę	Prisiima atsakomybę	-	Prisiima atsakomybę	Netaikoma	-
*** Jeigu IaaS rūšies paslaugos atveju paslaugų gavėjas naudojasi valstybės debesijos paslaugų teikėjų virtualiomis tarnybinėmis stotimis, kurios jam kaip paslauga teikiamos su iš anksto įdiegtomis operacinėmis sistemomis, tai už operacinių sistemų tinkamą veikimą atsako valstybės debesijos paslaugų. teikėjas, o už visos kitos sisteminės programinės įrangos tinkamą veikimą atsako pats paslaugų gavėjas Virtualių ir (ar) fizinių tarnybinių stočių, kuriose įdiegta taikomoji programinė įranga ir (ar) sisteminė programinė įranga, rezervinio kopijavimo organizavimas	-	Prisiima atsakomybę	Prisiima atsakomybę	-	Prisiima atsakomybę	-	Prisiima atsakomybę	Netaikoma	-
Tinkamas techninės įrangos veikimas	-	Prisiima atsakomybę	Prisiima atsakomybę	-	Prisiima atsakomybę	-	Prisiima atsakomybę	Netaikoma	-
Tinkamas duomenų centro pagrindinės infrastruktūros (elektros energijos tiekimo, rezervinio elektros energijos tiekimo, vėdinimo, gesinimo ir kt.) veikimas	Prisiima atsakomybę	-	Prisiima atsakomybę	-	Prisiima atsakomybę	-	Prisiima atsakomybę	Netaikoma	-
Tinkamas fizinės prieigos prie duomenų centro patalpose patalpintos techninės įrangos ribojimo priemonių veikimas	Prisiima atsakomybę	-	Prisiima atsakomybę	-	Prisiima atsakomybę	-	Prisiima atsakomybę	Netaikoma	-
3. Duomenų perdavimas
Tinkamas duomenų centro komunikacijų, naudojamų duomenims perduoti ir gauti už duomenų centro ribų, veikimas	Prisiima atsakomybę	-	Prisiima atsakomybę	-	Prisiima atsakomybę	-	Prisiima atsakomybę	-	-
Tinkamas duomenų centro komunikacijų, naudojamų duomenims perduoti ir gauti duomenų centro viduje, veikimas	Prisiima atsakomybę	-	Prisiima atsakomybę	-	Prisiima atsakomybę	-	Prisiima atsakomybę	-	-
Tinkamas duomenų perdavimo priemonių, kuriomis yra perduodami duomenys tarp duomenų centre patalpintos techninės įrangos atskirų komponentų, nenaudojant vidinių duomenų centro komunikacijos priemonių, veikimas	-	Prisiima atsakomybę	Prisiima atsakomybę	-	Prisiima atsakomybę	-	Prisiima atsakomybę	-	-
4. Valstybės debesijos paslaugų teikėjų teikiamų paslaugų valdymas
Debesijos paslaugų lygio įsipareigojimų nustatymas ir jų vykdymo stebėsena	-	Prisiima atsakomybę	-	Prisiima atsakomybę	-	Prisiima atsakomybę	-	Prisiima atsakomybę	Prisiima atsakomybę
Debesijos paslaugų lygio įsipareigojimų vykdymas ir jų vykdymo stebėsena	Prisiima atsakomybę	-	Prisiima atsakomybę	-	Prisiima atsakomybę	-	Prisiima atsakomybę	-	-

__________________________

PATVIRTINTA

Lietuvos Respublikos Vyriausybės

2016 m. d. nutarimu Nr.

Valstybės informacinėms sistemoms ir registrams tvarkyti reikalingų valstybės debesijos paslaugų teikėjų teikiamų debesijos paslaugų nustatymo principų ir sąlygų aprašas

I SKYRIUS

BENDROSIOS NUOSTATOS

1.	Valstybės informacinėms sistemoms ir registrams tvarkyti reikalingų valstybės debesijos paslaugų teikėjų teikiamų debesijos paslaugų nustatymo principų ir sąlygų aprašo (toliau – Aprašas) tikslas – nustatyti Lietuvos Respublikos Vyriausybei (toliau – Vyriausybė) atskaitingų institucijų, įstaigų ir įmonių (toliau – institucijos) valdomoms valstybės informacinėms sistemoms ir registrams tvarkyti reikalingų debesijos paslaugų, kurias teiks tam tikri Vyriausybės įgaliotų institucijų įsteigti ar paskirti valstybės debesijos paslaugų teikėjai, nustatymo ir pasirinkimo principus ir sąlygas, siekiant užtikrinti, kad institucijų pasirinktos debesijos paslaugos atitiktų institucijų poreikius ir šias paslaugas teiktų tam reikalingas technologines galimybes ir kompetenciją turintys valstybės debesijos paslaugų teikėjai.

2.	Valstybės debesijos paslaugų teikėjai, vadovaudamiesi teisės aktų nustatytais jų veiklos ir teikiamų debesijos paslaugų reikalavimais, debesijos paslaugų katalogo priemonėmis parengia debesijos paslaugų aprašus, suderintus su Lietuvos Respublikos susisiekimo ministerijos (toliau – Susisiekimo ministerija) įgaliota institucija (toliau – įgaliota institucija). Susisiekimo ministerijos nustatytus reikalavimus atitinkančias valstybės debesijos paslaugų teikėjų debesijos paslaugas Susisiekimo ministerijos nustatyta tvarka įgaliota institucija turi būti įtraukusi į debesijos paslaugų katalogą. Debesijos paslaugų katalogą valdo Susisiekimo ministerija, jį tvarko įgaliota institucija ir valstybės debesijos paslaugų teikėjai. Debesijos paslaugų užsakymo per debesijos paslaugų katalogą prieiga yra vieša.

3.	Siekiant užtikrinti galimybę institucijoms tiksliau pasirinkti jų poreikius atitinkančias debesijos paslaugas, valstybės debesijos paslaugų teikėjai debesijos paslaugų katalogo priemonėmis rengiamuose debesijos paslaugų aprašuose, be kitos institucijoms aktualios informacijos, susijusios su debesijos paslaugų užsakymu ir naudojimu, privalo nurodyti konkrečias debesijos paslaugoms teikti naudojamas specifines technologijas (pavyzdžiui, specifinė techninė ar programinė įranga, specifinės programinės įrangos platforma) ir jų turimą specifinę kompetenciją (pavyzdžiui, valstybės debesijos paslaugų teikėjo darbuotojų specifinių technologijų valdymo ir (ar) priežiūros patirtis, kt.).

4.	Institucijos, prieš rengdamosi naudotis debesijos paslaugomis, savo valdomas valstybės informacines sistemas ir (ar) registrus turi suskirstyti į grupes, vadovaudamosi Elektroninės informacijos, sudarančios valstybės informacinius išteklius, svarbos įvertinimo ir valstybės informacinių sistemų, registrų ir kitų informacinių sistemų klasifikavimo gairių aprašu, patvirtintu Lietuvos Respublikos Vyriausybės 2013 m. liepos 24 d. nutarimu Nr. 716 „Dėl Bendrųjų elektroninės informacijos saugos reikalavimų aprašo, Saugos dokumentų turinio gairių aprašo ir Elektroninės informacijos, sudarančios valstybės informacinius išteklius, svarbos įvertinimo ir valstybės informacinių sistemų, registrų ir kitų informacinių sistemų klasifikavimo gairių aprašo patvirtinimo“.

5.	Institucijos, pasirinkdamos joms reikalingas debesijos paslaugas, privalo vadovautis Apraše nustatytais debesijos paslaugų nustatymo principais ir sąlygomis.

II SKYRIUS

VALSTYBĖS INFORMACINĖMS SISTEMOMS AR REGISTRAMS TVARKYTI REIKALINGŲ VALSTYBĖS DEBESIJOS PASLAUGŲ TEIKĖJO TEIKIAMŲ DEBESIJOS PASLAUGŲ NUSTATYMAS

6.	Prieš debesijos paslaugų kataloge pasirinkdama debesijos paslaugą, institucija įvertina konkrečiai valstybės informacinei sistemai, registrui ir (ar) jų grupei tvarkyti reikalingų resursų poreikį ir (arba) techninius reikalavimus ir debesijos paslaugų katalogo priemonėmis apibrėžia jį bendrame institucijai reikalingų debesijos paslaugų sąraše (toliau – debesijos paslaugų sąrašas), kuris turi būti naudojamas institucijai renkantis reikalingas debesijos paslaugas pagal toliau Apraše išdėstytus principus ir sąlygas.

7.	Debesijos paslaugų sąraše, be kitos debesijos paslaugų katalogo priemonėmis apibrėžiamos informacijos, institucijos privalo apibrėžti:

7.1.	konkrečias valstybės informacines sistemas, registrus ir (ar) jų grupes, kurioms tvarkyti yra reikalingos debesijos paslaugos;

7.2.	kiekvienai nurodytai valstybės informacinei sistemai, registrui ir (ar) jų grupei tvarkyti reikalingas konkrečias debesijos paslaugas ir reikalingus jomis teikiamų informacinių išteklių pajėgumus (pvz., reikalingų skaičiavimo išteklių ar duomenų saugojimo talpos kiekius, kt.) ir savo reikalavimus jų plečiamumui, siekiant užtikrinti reikiamus pajėgumus galimo arba planuojamo didžiausio valstybės informacinės sistemos, registro ir (ar) jų grupės naudojimo metu;

7.3.	kiekvienos reikalingos debesijos paslaugos poreikio numatomą metinę apimtį;

7.4.	prireikus kiekvienai reikalingai debesijos paslaugai teikti ir jai naudoti reikalingas specifines technologijas, kompetencijas, numatomus minimalius tokios paslaugos teikimo lygio įsipareigojimus.

8.	Siekiant nustatyti institucijos debesijos paslaugų sąrašą atitinkančią konkrečią debesijos paslaugą, pirmiausiai atsižvelgiama į tai, ar tokiai paslaugai teikti yra reikalinga specifinė technologija ir (arba) specifinė kompetencija.

9.	Jeigu konkrečiai valstybės informacinei sistemai, registrui ir (ar) jų grupei tvarkyti reikalinga tokia debesijos paslauga, kuriai teikti reikalinga specifinė technologija ir (arba) specifinė kompetencija, debesijos katalogo priemonėmis institucijai pasiūloma ta debesijos paslauga, kuriai teikti valstybės debesijos paslaugų teikėjas naudoja atitinkamą specifinę technologiją ir (ar) specifinę kompetenciją.

10.	Jeigu konkrečios institucijos debesijos paslaugų poreikį atitinkančias debesijos paslaugas tokiomis pačiomis sąlygomis gali teikti (teikia) keletas valstybės debesijos paslaugų teikėjų, debesijos katalogo priemonėmis institucijai pasiūloma ta debesijos paslauga, kurią teikiantis valstybės debesijos paslaugų teikėjas tenkina bent vieną iš toliau pateiktų sąlygų (prioriteto mažėjimo tvarka):

10.1.	yra paskirtas arba įsteigtas ministerijos, kurios valdymo srityje veiklą vykdo debesijos paslaugą užsakanti institucija;

10.2.	tai pačiai institucijai jau teikia su tos pačios valstybės informacinės sistemos ar registro tvarkymu susijusias kitas debesijos paslaugas;

10.3.	tai pačiai institucijai jau teikia su kitos valstybės informacinės sistemos ar registro tvarkymu susijusias debesijos paslaugas;

10.4.	turi geriausius vertinimo rezultatus pagal debesijos paslaugų kataloge pateikiamus valstybės debesijos paslaugų teikėjų veiklos vertinimo rezultatus;

10.5.	turi didžiausią informacinių technologijų išteklių, reikalingų atitinkamai debesijos paslaugai teikti, rezervą.

11.	Jeigu pagal Aprašo 9 ir 10 punktuose nurodytas sąlygas nustatomos kelios konkrečios valstybės informacinei sistemai, registrui ir (ar) jų grupei tvarkyti tinkančios debesijos paslaugos, teikiamos skirtingų valstybės debesijos paslaugų teikėjų, institucija, atsižvelgdama į ekonomiškumo, proporcingumo ir skaidrumo principus, gali debesijos paslaugų katalogo priemonėmis iš Aprašo 9 ir 10 punktuose nustatytų debesijos paslaugų savo nuožiūra pasirinkti, kurią (-ias) konkrečią (-ias) debesijos paslaugą (-as) naudos konkrečiai valstybės informacinei sistemai, registrui ir (ar) jų grupei tvarkyti.

12.	Institucijai pagal Aprašo 9−11 punktuose nurodytas sąlygas pasirinkus konkrečias valstybės informacinei sistemai, registrui ir (ar) jų grupei tvarkyti reikalingas debesijos paslaugas, debesijos paslaugų katalogo priemonėmis nustatomas (-i) pasirinktas debesijos paslaugas teikiantis (-ys) valstybės debesijos paslaugų teikėjas (-ai) ir institucijai suteikiamos debesijos paslaugų katalogo priemonės pasirinktų debesijos paslaugų teikimo sutartims sudaryti, įskaitant priemones sutarčių suformavimui pagal standartinius debesijos paslaugų teikimo sutarčių projektus, suformuotų sutarčių derinimo tarp debesijos paslaugų gavėjo ir debesijos paslaugų teikėjo automatizuoto proceso valdymui bei priemones sutarčių pasirašymui ir saugojimui debesijos paslaugų kataloge.

13.	Institucijos tuo pačiu metu gali pasirinkti kelių valstybės debesijos paslaugų teikėjų teikiamas debesijos paslaugas kelioms valstybės informacinėms sistemoms ar registrams tvarkyti arba kelioms valstybės informacinėms sistemoms ar registrams tvarkyti gali pasirinkti vieno valstybės debesijos paslaugų teikėjo teikiamą konkrečią debesijos paslaugą, jeigu tai reikalinga tinkamai tvarkyti šias valstybės informacines sistemas ir registrus.

14.	Tais atvejais, kai institucijos rengia naujų valstybės informacinių sistemų ar registrų sukūrimo, esamų modernizavimo arba plėtros investicinius projektus, dėl teikiamų debesijos paslaugų pagal Aprašo 9−11 punktuose nurodytas sąlygas arba dėl naujų debesijos paslaugų, kurias valstybės debesijos paslaugų teikėjai planuoja teikti tada, kai institucijoms jos bus reikalingos, institucijos su atitinkamais valstybės debesijos paslaugų teikėjais gali debesijos katalogo priemonėmis sudaryti preliminariąsias debesijos paslaugų teikimo sutartis.

15.	Tais atvejais, kai institucija debesijos paslaugas užsako po to, kai jai teikiamų debesijos paslaugų teikimas buvo apribotas, visos ar tam tikros konkretaus valstybės debesijos paslaugų teikėjo debesijos paslaugos, kurių teikimas buvo apribotas, šiai institucijai debesijos katalogo priemonėmis nebesiūlomos.

III SKYRIUS

BAIGAMOSIOS NUOSTATOS

16.	Kai institucija debesijos paslaugų katalogo priemonėmis užsako debesijos paslaugas ir sudaro preliminariąsias arba standartines paslaugų teikimo sutartis, įgaliota institucija prireikus gali patikrinti institucijos atlikto konkrečiai valstybės informacinei sistemai ar registrui tvarkyti reikalingų debesijos paslaugų nustatymo pagrįstumą.

17.	Kai įgaliota institucija atlieka Aprašo 16 punkte nurodytą vertinimą ir kyla abejonių dėl institucijos atlikto atitikties Aprašo 9−11 punktuose nustatytoms sąlygoms nustatymo, įgaliota institucija ne vėliau kaip per 3 darbo dienas nuo debesijos paslaugų katalogo priemonėmis pateikto debesijos paslaugų užsakymo gali pareikalauti, kad institucija pateiktų įgaliotos institucijos atlikto vertinimo pagrindimą. Institucija, gavusi įgaliotos institucijos prašymą, per 5 darbo dienas privalo pateikti prašomą informaciją.

18.	Įgaliota institucija, nustačiusi, kad institucijos atliktas konkrečiai valstybės informacinei sistemai ar registrui tvarkyti reikalingų debesijos paslaugų nustatymas neatitinka Aprašo 9−11 punktuose nustatytų sąlygų, per 10 darbo dienų nuo Aprašo 17 punkte nurodytos informacijos gavimo gali pateikti informaciją apie nustatytus neatitikimus Aprašo 9−11 punktuose nustatytoms sąlygoms ir pasiūlyti institucijai iš naujo atlikti debesijos paslaugos, kurios reikia konkrečiai valstybės informacinei sistemai ar registrui tvarkyti ir kurią teiktų konkretus valstybės debesijos paslaugų teikėjas, užsakymą pagal Apraše nustatytus principus ir sąlygas.

_______________________